Diari Oficial de la Generalitat Valenciana


Sumari del DOGV 975, del 02-01-1989 (1989/812836)

ORDRE de 30 de novembre de 1988, de la Conselleria de Sanitat i Consum, per la qual s'efectuen diverses delegacions d'atribucions en matèria de personal en favor de distints òrgans del Servei Valencià de Salut.
------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/1988/11/30/(1)/dof/vci/html**

### Dades del document

Número de DOGV
:   975

Data del DOGV
:   02-01-1989

Secció del DOGV
:   DISPOSICIONS GENERALS

Número del document
:   1989/812836


Data del document
:   30-11-1988

Organisme emissor
:   Conselleria de Sanitat i Consum

Tipus de document
:   Ordre

Correcció d'errades

Anàlisi jurídica

Ordre de 30 de novembre de 1988, de la Conselleria de Sanitat i Consum, per la qual s'efectuen distintes delegacions d'atribucions en matèria de personal en favor de diferents òrgans del Servei Valencià de Salut.  
Promulgats el Decret 121/88, de 29 de juliol, del Consell de la Generalitat Valenciana, pel qual s'adscriuen al Servei Valencià de Salut els serveis i funcions del Centre de Salut de Sogorb i el Decret 156/1988, d'11 d'octubre, del Consell de la Generalitat Valenciana, pel qual s'adscriuen al Servei Valencià de Salut els serveis i funcions de Salut Pública dependents de la Conselleria de Sanitat i Consum, resulta necessari de fer extensives en favor de determinats òrgans del Servei les delegacions que en matèria de personal havien estat efectuades al moment oportú, referides i adaptades ara als col·lectius recentment adscrits.  
Per altra part, per tal d'una major agilitat en la tramitació dels assumptes de personal, i en compliment del principi de desconcentració d'atribucions que a cada moment ha inspirat el procés de les delegacions efectuades, resulta aconsellable de conferir a òrgans del Servei Valencià de Salut determinades funcions que havien quedat reservades a òrgans de la Conselleria de Sanitat i Consum com a competències sobre l'Organisme.  
Les delegacions efectuades inicialment, unides a les que s'han realitzat posteriorment, segons s'adscrivien al Servei Valencià de Salut noves funcions i serveis, juntament amb les atribucions a delegar en el moment present, en el qual les estructures de l'Organisme apareixen consolidades, atenent a raons d'eficàcia, convé que figuren refoses en un únic text, i sota aquest esperit es dicta la present Ordre, que deroga les anteriors que delegaven diverses funcions en matèria de personal en favor de diferents òrgans del Servei Valencià de Salut.  
Per raó d'aquests motius, a l'empara del que disposa l'article 68 de la Llei 5/1983, de 30 de desembre, de Govern Valencià,  
ORDENE:  
Article primer  
Un. Una vegada autoritzades, en virtut dels oportuns actes o resolucions dels òrgans competents, les distintes variacions que hagen de practicar-se en les nòmines dels diferents col·lectius d'empleats del Servei Valencià de Salut, per Delegació del President del Consell d?Administració de l'Organisme, els òrgans que seguidament s'indiquen exercitaran les fases de tramitació necessàries per a l'autorització, disposició, liquidació i proposta de pagaments de les despeses del Capítol I del Pressupost relatius als empleats que així mateix s'hi assenyalen:  
A) Els Gerents o, si s'escau, Directors d'Institucions Sanitàries, les corresponents al seu personal adscrit.  
B) Els Delegats del Servei Valencià de Salut i, al moment oportú, els Gerents de les Arees de Salut, les relatives al personal de les pròpies Delegacions o serveis centrals de l?Area, així com dels empleats que perceben llurs retribucions a través del servei de Determinació d'Honoraris, dels funcionaris tècnics de l?Estat al servei de la Sanitat Local i dels empleats que han estat adscrits en virtut dels Decrets 121/88, de 29 de juliol, 156/88, d'11 d'octubre, ambdós del Consell de la Generalitat Valenciana, sempre que pertanyen a llurs respectius àmbits territorials.  
C) El Secretari General del Servei València de Salut, les corresponents al personal destinat en els Serveis Centràls de l?Organisme, i qualsevol altre no inclós en els dos apartats anteriors.  
Dos. Per Delegació del President del Consell d?Administració, que mantindrà les competències relatives a despeses del Capítol II corresponents a indemnitzacions per raó del servei, quan impliquen desplaçament fora del territori nacional, els quals seran proposats pel Director del Servei Valencià de Salut, s'atribueixen les esmentades competències als següents òrgans:  
A) Als Delegats del Servei Valencià de Salut i Gerents d'Arees de Salut, les corresponents al personal al·ludit en la lletra B) de l'apartat anterior, més aquell que es trobe adscrit a les Institucions Sanitàries de la seua demarcació, sempre que els desplaçaments no ultrapassen l?àmbit de la Comunitat Valenciana.  
B) Al Secretari General del Servei Valencià de Salut, les corresponents al personal adscrit als Serveis Centrals de l?Organisme i amb idèntic límit territorial que l?establert per als Delegats.  
C) Al Director del Servei Valencià de Salut, les corresponents a tot el personal de l?Organisme qual els desplaçaments ultrapassen l?àmbit de la Comunitat Valenciana però no pas del territorial nacional.  
Article segon  
Per Delegació del Consell, el Secretari General de la Conselleria de Sanitat i Consum exercirà, en relació amb el personal del Servei Valencià de Salut, les potestats disciplinàries que la normativa vigent atribueix al Consell i resoldrà tots aquells expedients la proposta d'incoació dels quals hagués estat motivada per la presumpta comissió d'una falta greu o molt greu, així com, si s'escau, determinar la suspensió preventiva de l?inculpat.  
Article tercer  
Per Delegació del Conseller o del Secretari General de la Conselleria de Sanitat i Consum, el Director del Servei Valencià de Salut exercirà les competències relacionades als dos apartats següents:  
A) Quant a tot el personal que preste els seus serveis en l?Organisme.  
a) L?elaboració de l'avantprojecte de plantilles de l?Organisme, per ser trameses al Secretari General de la Conselleria de Sanitat i Consum.  
b) El registre de personal sanitari i estatutari.  
c) La convocatòria i resolució de les proves selectives d'accés del personal sanitari i estatutari, donant trasllat previ de les corresponents bases, per a la seua aprovació, al Secretari General de la Conselleria de Sanitat i Consum.  
d) Els nomenaments de personal sanitari i estatutari de caràcter fix, així com l'acceptació de les renúncies d'aquest personal sanitari  
e) La formalització dels contractes de treball indefinits del personal sanitari.  
f) La convocatòria i resolució dels concursos per a la provisió de llocs de treball del personal sanitari i estatutari, sempre que no vinga atribuïda a òrgans inferiors.  
g) La resolució dels recursos que en matèria de provisió de vacants previnguen els Estatuts Jurídics del personal i les seues normes de desplegament.  
h) La resolució de les reclamacions prèvies a la via jurisdiccional laboral formulades contra actes dictats pel propi Director o per òrgans inferiors.  
i) La resolució de les reclamacions retributives.  
j) El reconeixement de l'adquisició i els canvis de grau personals.  
k) La concessió de permissos i llicències, tret d'aquells delegats expressament en òrgans inferiors de l?Organisme.  
l) La concessió de les prestacions de caràcter social reconegudes per la legislació vigent i particularment, d'exclusiva aplicació per al personal estatutari, l'acció cultural i la concessió de bestretes extraordinàries, préstecs d'interés social per a l'adquisició d'habitatges, beques i autorització per a internaments sanatorials.  
m) La declaració d'altres situacions no delegades en òrgans inferiors, llevat de l'adscripció temporal o en comissió de serveis que ultrapasse l?àmbit de la Comunitat Valenciana, que serà deciarat pel Secretari General de la Conselleria.  
n) Els reingressos al servei actiu quan no es dispose de reserva de plaça ni calga concedir-los a través de procediments reglats que atribuesquen la seua resolució a altres òrgans.  
ñ) La incoació dels expedients disciplinaris promoguts per la presumpta comissió de faltes greus o molt greus, i la seua rendició de comptes immediata al Secretari General de la Conselleria d'acord amb la incoació. Així mateix, li correspondrà la instrucció i tramitació dels dits expedients fins la seua tramesa a la Secretaria General de la Conselleria per a la seua resolució.  
B) A més de les anteriors, quant al personal que ocupe destinació en els Serveis Centrals de l?Organisme, exercirà les següents funcions:  
a) Els reingressos al servei actiu del personal que disposa de reserva de plaça.  
b) La concessió al personal estatutari de l?excedència forçosa o per compliment del servei militar obligatori.  
c) La concessió al personal sanitari o estatutari de l?excedència per invalidesa o voluntària, tret que la voluntària responga a l?exercici dels llocs de treball incompatibles en el sector públic i la incompatibilitat haja estat dictada pel Secretari General de la Conselleria, en aquest cas el Secretari General resoldrà ambdós assumptes.  
d) La concessió al personal estatutari de qualsevol tipus de permissos o llicències.  
e) La concessió al personal sanitari no estatutari dels permissos i llicències motivats per la realització de funcions sindicals, per atenció a fills menors de nou mesos, per malaltia, per matrimoni i per embaràs, per estudis i per assumptes propis, així com la disminució de jornada per guarda legal d'un fili.  
f) La concessió dels permissos i les llicències que la legislació autonòmica atribueix als Sots-secretaris o Secretaris Generals.  
g) Les declaracions de jubilació i la tramitació dels expedients de viduïtat.  
h) Els reconeixements d'antiguitat i de serveis previs prestats a l'Administració.  
i) La imposició de sancions per falta lleu.  
Article quart  
Per delegació del Secretari General de la Conselleria o del Director del Servei Valencià de Salut, el Secretari General de l?Organisme, quant al personal que ocupe destinació en els seus serveis centrals, exercirà les següents funcions:  
a) L?extensió de les diligències de preses de possessió, d'incorporació o de cessament.  
b) La tramitació de les bestretes de personal.  
c) El control d'horari i d?assistència.  
d) L?emissió de certificats, informes, diligències i altres actes de gestió i administració ordinària, així com aquells de tràmit que li siguen sol·licitats per òrgans superiors.  
Article cinqué  
Per delegació del Conseller, del Secretari General de la Conselleria de Sanitat i Consum o del Director de l?Organisme, els Delegats del Servei Valencià de Salut i, en el moment oportú, els Gerents de les Arees de Salut, exerciran les competències relacionades en els dos apartats següents:  
A) Per que fa a tot el personal destinat en les seues respectives demarcacions:  
a) Les convocatòries de provisió o d'accés de caràcter periòdic que se'ls atribuesquen per la normativa vigent, així com aquelles que es despleguen de forma descentralitzada, amb l'autorització prèvia d'aquestes darreres del Secretari General de la Conselleria.  
b) El lliurament de les credencials corresponents a les convocatòries recollides en la lletra a) anterior.  
c) El nomenament o la contractació temporals necessaris per a cobrir les substitucions i vacants del personal estatutari al servei de les Institucions Sanitàries.  
d) El nomenament i cessament d'interins per a l?exercici de vacants de funcionaris tècnics de l?Estat al servei de la Sanitat Local, així com la facultat d'acordar acumulacions amb caràcter transitori al titular d'altre lloc de treball i assignar-hi substituts durant els períodes en què un lloc de treball no siga exercit pel seu titular.  
e) Els reingressos al servei actiu quan es duguen a cap mitjançant procediments reglats o es dispose de reserva de plaça.  
f) La concessió de prestacions d'acció social no reservades al Director.  
g) La concessió d?excedència forçosa, per compliment del servei militar obligatori, per invalidesa o voluntària, tret que aquesta responga a l?exercici de dos llocs de treball incompatibles en el sector públic i la resolució de la incompatibilitat haja estat dictada pel Secretari General de la Conselleria, en aquest cas el Secretari resoldrà ambdós assumptes.  
h) Els reconeixements d'antiguitat i de serveis previs prestats a l'Administració.  
i) La concessió al personal \_estatutari de permissos i de llicències per un termini no superior a un any ni inferior a un mes.  
j) La concessió de les vacances dels funcionaris tècnics de l?Estat al servei de la Sanitat Local.  
k) Les declaracions de jubilació i la tramitació dels expedients de viduïtat.  
B) A més de les anteriors, pel que fa al personal que ocupe destinació en els Serveis Centrals de la Delegació o de l?Arca de Salut, així com sobre els Funcionaris Tècnics de l?Estat al servei de la Sanitat Local i el personal adscrit en virtut dels Decrets 121/88, de 29 de juliol, 156/88, d'11 d'octubre, ambdós del Consell de la Generalitat Valenciana, exerciran les següents funcions:  
a) L?extensió de les diligències de presa de possessió, d'incorporació o de cessament.  
b) La tramitació de les bestretes al personal.  
c) El control de l?horari i de l?assistència.  
d) La concessió al personal sanitari no estatutari dels permissos, llicències i la disminució de la jornada per guarda legal que es recullen en l'article tercer, apartat B), lletra e).  
e) La concessió al personal estatutari de permissos i de llicències per un termini de fins un mes.  
f) La concessió dels permissos i les llicències a què es refereix l'article tercer, apartat B), lletra f).  
g) La imposició de sancions per falta lleu i la proposta d'instrucció d'expedients disciplinaris per la presumpta comissió d'una falta greu o molt greu.  
h) L?emissió de certificats, informes i diligències i altres actes de gestió i administració ordinària, així com aquells de tràmit que els siguen sol·licitats per òrgans superiors.  
Article sisé  
Els Gerents o Directors de les Institucions Sanitàries, per delegació del Secretari General de la Conselleria de Sanitat i Consum o del Director del Servei Valencià de Salut, exerciran sobre el personal amb destinació en llurs respectives Unitats, les següents atribucions:  
a) Els nomenaments provisionals i qualsevol adscripció de caràcter exclusivament no definitiu que es produesquen al seu Centre, sempre que siguen d'inajornable necessitat i no siga possible la substitució reglamentària i transitòria per part de l?inferior immediat. Els supòsits que no reunesquen aquestes condicions seran resoltes pel Secretari General de la Conselleria.  
b) L?extensió de les diligències de presa de possessió, d'incorporació o de cessament.  
c) La tramitació de les bestretes del personal.  
d) El control de l?horari i de l?assistència.  
e) La concessió de permissos i de llicències al personal estatutari per un termini de fins un mes, sempre que no donen lloc a indemnitzacions per raó del servei.  
f) La concessió al personal no estatutari del gaudi de permissos per assumptes particulars, i l'aprovació de llur distribució al llarg de l?exercici.  
g) La imposició de sancions per falta lleu i la proposta d'instrucció d'expedients disciplinaris per falta greu o molt greu.  
h) L?emissió de certificats, informes, diligències i altres actes de gestió i administració ordinària, així com d'aquells de tràmit que els siguen sol·licitats per òrgans superiors.  
Article seté  
Les atribucions delegades mitjançant la present Ordre s'entenen referides a aquelles que originàriament corresponguen als òrgans delegants, en virtut del que disposa en cada moment la normativa en matèria de Funció Pública de la Generalitat Valenciana, així com en el Decret 46/88, de 12 d'abril, del Consell de la Generalitat Valenciana, pel qual s'aprova el Reglament d'organització i funcionament del Servei Valencià de Salut.  
Article vuité  
En tots els Tribunals, Juntes Avaluadores, Comissions de Valoració i la resta d'òrgans col·legiats constituïts per a la selecció de personal o per a la provisió de llocs de treball existirà, si més no, un representant de la Secretaria General de la Conselleria designat pel seu titular.  
Article nové  
Per part del Director del Servei Valencià de Salut, dels Delegats i dels Directors o Gerents d'Institucions Sanitàries seran comunicades a la Secretaria General de la Conselleria de Sanitat i Consum, en el termini de deu dies des de la seua adopció, i sens perjudici de la comunicació que s'establesca quant a les unitats responsables del registre de Personal, les resolucions que se'n dicten referides als següents assumptes:  
a) Convocatòria i resolució de proves d'accés o de provisió de llocs de treball.  
b) Reingressos al servei actiu del personal que no dispose de reserva de plaça ni hi accedesca en virtut de concurs.  
c) Declaracions de situacions administratives, inclusivament les adscripcions temporals o en comissió de servei, tret de l?excedència voluntària per interés particular o per l'atenció d'un xiquet, excedència per invalidesa o per compliment del servei militar.  
d) Reclamacions prèvies a la via jurisdiccional laboral.  
e) Nomenaments de funcionaris interins i contractacions laborals temporals que no responguen a substitucions.  
f) La imposició de sancions per falta lleu.  
g) Recursos en matèria de provisió de vacants.  
h) Autoritzacions de desplaçaments fora de l?àmbit de la Comunitat Valenciana.  
i) Nomenaments provisionals o adscripció a altre lloc de treball dins el propi Centre.  
Article deu  
En les resolucions i actes que s'adopten en virtut del que es preveu en aquesta Ordre es consignarà expressament que es dicten fent Us de les facultats delegades, i tals actes finalitzaran la via administrativa en els mateixos casos i termes correspondrien a l'actuació de l?òrgan delegatori.  
Article onze  
Els recursos de reposició presentats contra els actes dictats en virtut de les delegacions contingudes en la present Ordre, seran resolts al seu torn pel propi òrgan delegat que dictà l'acte recorregut.  
Article dotze  
Les delegacions d'atribucions aprovades mitjançant la present Ordre s'entenen sens perjudici de les facultats de l?òrgan delegant per a advocar el coneixement i la resolució de tots els afers que estime oportuns, i podran així mateix revocar la delegació en qualsevol moment, segons que estableix l'article 68.5 de la Llei de Govern València.  
DISPOSICIO ADDICIONAL  
En el cas de vacant, d'absència o de malaltia dels titulars dels òrgans en què s'efectuen les delegacions, les facultats que s'hi comprenen seran exercides pels òrgans a què en les dites circumstàncies els corresponga la substitució reglamentària.  
DISPOSICIO DEROGATORIA  
Queden derogades totes les normes d'igual rang que s'oposen a la present, així com les Ordres de 26 d'abril de 1988, 9 de maig de 1988, i els articles primer i segon de l?Ordre de 9 de setembre de 1988, totes elles de la Conselleria de Sanitat i Consum.  
DISPOSICIO FINAL  
La present Ordre entrarà en vigor el mateix dia de la seua publicació en el Diari Oficial de la Generalitat Valenciana.  
València, 30 de novembre de 1988.  
El Conseller de Sanitat i Consum,   
JOAQUIN COLOMER SALA


Còpia Permalink ELI